
 
   [image: Evig kjærlighet]
 


Jorunn Johansen

Evig kjærlighet

[image: Bladkompaniet]


Copyright © Vigmostad & Bjørke AS, 2024

All rights reserved

 

Omslagsdesign: Mari Drivdal Vold/Bladkompaniet

Omslagsillustrasjon: Vebjørn Strømmen

 

ISBN: 9788233432959

 

Grafisk produksjon: John Grieg, Bergen

Elektronisk utgave (første versjon) 2024

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]


Persongalleri

Amber

Odd Berntsen, Ambers ektemann

Aleksandra og John, Ambers barn

Fie, tante

Piia, bestemor

Helmer, fosterbror

Gustaf, fosterbror

James, jarlen av Blockhurst og Ambers bror

Ava, gift med James

Viktoria Berntsen, gift med Helmer

Beth, gift med Gustaf

Henrikke, kokke

Iver Fransen, Ambers fosterfar

Evelyn Fransen, Ambers fostermor

Oda Kramer, Ambers søster

Edgar, Odas sønn

Åge, nabosønn, doktor og Odas ektemann

Ørnulf Halvorsen, lensmann

Arnt og Even, drenger

Kalle, tidligere dreng


Slik sluttet forrige bok:

«Hva sier du?»

«Det brenner, sa jeg. Jeg skulle til å dundre på døren deres da du åpnet den. Det brenner i stuen! Dere må ut omgående! Jeg vet … jeg vet …» stemmen døde ut og Amber sprang mot Odd. Sammen løp de ned trappen. Da så hun ildtungene som åt seg oppetter veggen i stuen og trodde hun skulle besvime, men Odd dro henne med seg utendørs.

Fie sto på tunet og gråt. De sprang bort til henne. «Jeg vet hvem det er som har gjort det. Jeg har … Jeg vet hvem det er!» hylte hun.

«Hvem har gjort det?» Odd var hysterisk.

«Jeg … det er …» Fie tok seg til hodet. «Det er …» Hun lukket øynene, før hun falt i bakken. Det ble stille. Fryktelig stille.


Kapittel 1

Høsten 1883

Amber satte seg på huk og ristet i armen til Fie. Etter en liten stund kom hun til seg selv og satte seg halvveis opp mens hun stønnet.

Drengene løp ut og inn med bøtter. De arbeidet raskt, og Amber håpet de fikk brannen under kontroll.

Janka kom bort til henne og pep. Odd kom raskt til og tok med seg hunden bort til låven, før han ropte at barna var hos Viktoria.

Fie stønnet igjen. Amber så nøye på henne.

«Du skulle fortelle hvem det var som startet brannen, tante. Nå må du fortelle det omgående. Jeg fatter ikke det som har skjedd. Det er som et sant mareritt.»

Tårene rant nedover kinnene til Fie da hun så i retning hovedhuset. «Jeg har blitt truet en stund nå, men jeg trodde aldri han ville gjøre alvor av truslene. Jeg ga ham en stor sum penger for at vi skulle få være i fred, men han er skruppelløs.» Tanten fortsatte å tørke tårene som rant nedover kinnene hennes.

«Hvem snakker du om? Jeg forstår ikke …»

«Sønnen til Bernt, vel! Tror du ikke han har hatt kontakt med faren sin i mange år, du. Jeg ante ingenting. En dag møtte jeg ham da jeg ruslet en tur. Han stanset meg på kjerreveien. Jeg så med en gang at han lignet på Bernt, han var som en yngre utgave av sin far. Da begynte han å true meg. Jeg måtte ikke si noe til dere om at jeg hadde truffet ham, sa han. Jeg har vært så redd, og nå skjedde det … han kom seg inn i huset og tente på.»

Amber kunne ikke tro det, men det var sant. Bernts sønn hadde vært i nærheten lenge og truet tanten.

Hun så mot huset og all røyken som sivet ut av den åpne døren. Hun ba og ba inni seg om at drengene klarte å slukke brannen.

Odd stilte seg foran Fie med brede ben. «Jeg hørte noe av det som ble sagt. Om du hadde fortalt oss dette, hadde vi vært forberedt. Det som skjer er galskap fra ende til annen. Jeg håper drengene klarer å slukke brannen før den sprer seg.» Han sukket tungt, før han langet ut og grep en bøtte, kastet den ned i brønnen og dro tauet opp igjen i rasende fart. Det var nok av folk på tunet som hjalp til nå. Det kunne se ut som de hadde brannen under kontroll, for det var mindre røyk.

Uten å se på Fie sprang hun bort til trappen og huket fatt i Arnt. «Går det bra der inne?» spurte hun med hektisk stemme.

«Ja, vi har alt under kontroll, men alt av inventar og vegger i stuen er berørt av brannen. Heldigvis klarte vi å slukke før ilden tok tak i hallen, og i verste fall taket.»

Amber ble så lettet at tårene rant. «Det er mulig å pusse opp stuen. Vi har vært heldig tross alt,» sa hun og tørket tårene med håndflaten.

«Ja, sannelig, men vi må etterslukke for å være på den sikre siden. Det lukter sur røyk i huset, så ingen kan oppholde seg der i natt.»

«Jeg forstår …»

Odd løp forbi henne med bøtta og ble borte. Hun forsøkte å se inn i huset, men det var mørkt, og den sure røyken traff nesen hennes. Hun ble så kvalm at hun måtte kaste opp. Hun skyndte seg bort i gresset, bøyde seg og kastet opp. Magen vrengte seg flere ganger, og svetten piplet frem over hele kroppen.

«Jeg er lei meg for dette, Amber. Jeg trodde jeg gjorde alt riktig.» Fie hadde kommet bort til henne uten at hun merket det. «Bernts sønn er rasende fordi han har mistet sin far. Han mener selvsagt at han var uskyldig, at det var min skyld at han gikk rett i døden.» Tanten dro vekk håret fra pannen og rettet litt på den skitne kjolen. «Jeg fikk i hvert fall ungene ut og så til at ingen andre var i huset. Det var så vidt jeg klarte å løpe opp og gi dere beskjed. Røyken lå tung i stuen, før ilden tok tak.»

«Så Bernts sønn er rasende og skylder på deg. Det er det verste jeg har hørt. Han er like gal som Bernt.»

«Det er han, jeg har sett ham. Sett det mørke i øynene hans. Det viser seg at Bernt sendte familien penger. Han lot dem ikke leve i fattigdom. Jeg forstår nå hvorfor han stadig spurte etter penger til å reparere et eller annet eller han måtte gjøre innkjøp til gården. Jeg tenkte aldri over at ingenting av det han liksom kjøpte, kom til gården.»

Amber var segneferdig av skrekk. Hun skalv som et aspeløv. Nå kom den verste reaksjonen. For litt siden hadde hun vært mer som lammet. Hun hadde sett på det som skjedde rundt henne, men ikke tatt det helt innover seg.

«Vet du hvor sønnen er nå?» Hun så innstendig på tanten.

«Nei, jeg aner ikke. Mest sannsynlig har han stukket av. Jeg håper i hvert fall at lensmannen finner ham. Han er til fare for oss alle.»

Amber gløttet på Odd, som kom mot dem.

«Har noen sendt bud på lensmannen?» spurte hun.

«Ja, og et par brannfolk burde ha kommet nå. De bruker en slags slange de putter i brønnen og pumper vann inn i stuen. Jeg har sett noe slikt før, selv om det er lenge siden.»

«Det var enda godt. De burde bare ha kommet mye raskere.»

«Du vet det er håpløst. Det er langt til bygda. Vi må prise oss lykkelige for at det tross alt gikk bra. Ilden fikk ikke ordentlig tak. Gudskjelov,» la han alvorlig til.

«Ja, det kunne ha gått langt verre,» istemte Fie.

Odd snudde seg og så på guttene som fortsatt løp frem og tilbake med bøtter. Det kom til å ta sin tid.

«Jeg går bort til barna. De er nok redde, selv om jeg vet at Viktoria tar seg godt av dem,» sa hun.

«Ja, gjør det. Evelyn og Iver er også der. Jeg blir her med guttene, for jeg føler meg skyldig. Jeg må se at alt ordner seg.» Fie så ned på skotuppene sine. Hun hadde det ikke bra. Det gjaldt dem alle.

Amber gikk over tunet på skjelvende ben før hun fant Viktoria og Helmer i stuen.

Viktoria var blek i kinnene. Helmer gikk frem og tilbake over gulvet med en nyve i pannen, Evelyn og Iver satt i sofaen med hver sin kaffekopp.

«Jeg forsto det slik at brannen er under kontroll?» sa Helmer da han fikk øyekontakt med Amber.

«Ja, det er helt riktig. Vi venter to brannmenn som må ta seg av resten. De kommer vel snart,» sa hun segneferdig, før hun tok seg sammen. Her hersket det fred og ro. Det slo henne raskt at Helmer ikke hadde vært med på å slukke brannen. Hun antok at han hadde blitt hjemme for å hjelpe Viktoria med barna. Det kunne ingen vente seg av Evelyn.

«Ja vel. Jeg kom ikke fra, for Viktoria ble hysterisk da Fie og Amalie kom løpende med barna. Det var viktig å få dem i seng,» forklarte Helmer.

«Jeg forstår. Det er godt å vite at de sover nå. Jeg håper de ikke forsto at det var fare på ferde.»

«Det gikk bra,» sa Viktoria. «Jeg la dem og nynnet på en vuggevise. Da ble det raskt rolig. Hva skjer nå? Er skadene store?»

«Jeg vet at brannen ikke spredde seg til de andre værelsene. Men at det luktet vondt, er i hvert fall sikkert. Stuen må pusses opp. Det må helst gjøres så fort som mulig.» Egentlig hadde hun ikke tenkt så langt ennå. Det var for tidlig, men Viktoria spurte og grov og var ute etter svar, og det med oppussingen var det eneste hun fant på i farten.

Evelyn kremtet. «Hvordan begynte det å brenne? Var det et lys som veltet?»

Amber fortalte om Bernts sønn og at han hadde truet Fie. «Han er nok over alle hauger nå, for han fikk sin hevn. Planen var sikkert at huset skulle brenne ned,» la hun til.

Viktoria satte en kaffekopp foran henne. Amber orket ikke tanken på å drikke noe varmt nå, og spurte heller om hun hadde saft.

«Det skal jeg ordne!» Viktoria skyndte seg ut av stuen.

«Det er det verste jeg har hørt. Lensmannen er vel varslet?» Evelyn så på henne med store øyne.

«Ja, det er han.»

«Det er forferdelig. Jeg tror ikke jeg får til å sove så lenge jeg vet at han er der ute et eller annet sted. Det kan være at han kommer tilbake og fullfører det han begynte på.»

Evelyn var gustenblek i ansiktet, og øynene var blanke. Det var tydelig at hun var livredd.

Iver satt rolig og så ut i luften, som om tankene ikke var hos dem.

«Det vet vi ikke, men jeg antar at han ikke tør å komme tilbake. Vi får i hvert fall håpe det.» Amber takket Viktoria da hun satte saftglasset foran henne på bordet. Hun løftet glasset fort og drakk alt i få slurker. Det smakte. Hun var knusktørr i halsen.

«Jeg er nesten sikker på at han kommer tilbake. Slike som ham gjør ikke noe halvveis,» kom det stille fra Iver. Så fikk han likevel til å snakke.

«Nå må du slutte, Iver. Du skremmer alle som en med profetiene dine. Vi sier at han ikke dukker opp igjen. Hvorfor skulle han det? Jeg har tenkt litt, forstår dere. Det sier seg selv at han ikke vil bli tatt.» Evelyn slurpet i seg kaffe mens hun så på dem etter tur.

«Det kan være noe i det du sier, Evelyn, likevel må lensmannen ordne vakthold. Jeg vil ikke bo her lenger om jeg hele tiden skal tenke på den galningen,» kom det brått og bestemt fra Viktoria.

«Det vil ikke jeg heller,» sa Evelyn.

«Nå må dere gi dere. Hvor skal dere bo om det ikke er her? Vi må innrette oss. Det er alt jeg kan si nå. Jeg kom for å fortelle om Bernts sønn og for å høre hvordan det gikk med barna,» sa Amber med streng stemme.

Viktoria nikket sakte. «Du har rett. Vi må bo her, selv om det er skummelt,» sa hun.

«Det synes jeg også, men vi må bli her, alle sammen. Dessuten kan vi ikke vise den galningen at vi er redde. Alt må gå sin gang på gården. Nå må jeg gå for å finne Piia og familien hennes. Jeg kan ikke huske at jeg så dem på tunet.»

Amber gikk fra dem og fortsatte i retning hovedhuset. Det var folk overalt. De løp ut og inn med bøtter. Brannmennene dro i en slange og sprøytet vann inn i stuen.

Hun stilte seg ved siden av Odd, som holdt øye med dem.

«Har lensmannen kommet?» spurte hun ham.

«Nei, ikke ennå. Det er forferdelig det som har skjedd, Amber. Jeg kan ennå ikke fatte det. Fie gikk bort til Piia, det var like før hun besvimte igjen.»

«Jeg går bort til dem, jeg får ikke gjort noe her likevel. Barna har det i hvert fall bra hos Viktoria. De sover godt.»

«Det var enda godt. Jeg er glad for at Fie reagerte såpass raskt. Hvis ikke kunne det endt fatalt.»

«Ja, det er jeg enig i.» Hun snudde seg da hun hørte Janka pipe ved låven. Hun skyndte seg bort til hunden, huket seg ned foran henne og dro hånden gjennom pelsen mens hun godsnakket med henne.

«Det går bra nå, Janka. Ingen fare. Du kan bli med meg,» lokket hun. Etter hvert ble hunden rolig og tuslet etter henne.

Hun gikk inn i Piias hus og ba Janka legge seg på teppet i den lille hallen før hun satte seg hos familien. Stillheten var til å ta og føle på.

Til slutt tok Piia ordet.

«Jeg kan ikke begripe hva Fie har vært igjennom. Nå sover hun i alkoven. Jeg var nødt til å tvinge henne i seng. Hvordan går det der ute?» Piia så spørrende på Amber.

«De etterslukker. Det er alt jeg vet nå, bestemor. Har dere det bra?»

«Ja, vi har det bra etter forholdene, men jeg ser at det fremdeles siver grå røyk ut gjennom døren. Drengene. Bøttene som gikk på omgang. Jeg trodde hele huset skulle ta fyr. Ja, det trodde jeg.» Bestemoren skalv i stemmen.

«Jeg så deg ikke på tunet. Hvor sto du?» spurte Amber nysgjerrig.

«Jeg gikk ikke ut, det torde jeg ikke. Jeg så alt fra vinduet. Torpet vårt sto i brann for mange år siden. Jeg har aldri glemt det. Derfor ble jeg fryktelig redd da jeg forsto at det brant.»

«Hva er det du sier? Det har du aldri fortalt meg.»

«Nei, jeg ville ikke snakke om det. Det ble for vanskelig. Nå … nå kom minnene tilbake, og … og jeg så for meg at jeg mistet …» Hun tok en pause, før hun sukket høyt. «Min eldste sønn gikk med i den brannen.»

Amber måpte, så overrasket ble hun. «Hva, men … men har du båret på det i så mange år?»

«Ja, i femten år. Vi klarte ikke redde ham. Jeg trodde jeg skulle dø selv. Det var fryktelig. Et sant mareritt. Ofte klandrer jeg meg selv fordi jeg ikke fikk ham med meg ut. Klaus forsøkte å løpe inn i huset igjen, men det sto i full brann. Det var ikke noe vi kunne gjøre.»

Klaus kom ut fra soverommet og strakte seg før han satte seg i lenestolen. Stuen var koselig og innbydende, selv om den var liten.

«Jeg måtte hvile litt. Hva skjer nå, Amber?» spurte han.

Hun forklarte, og han nikket et par ganger.

«Jeg forstår. Det jeg derimot ikke forstår, er hvorfor lensmannen bruker så lang tid? Han burde ha kommet for lenge siden,» sa han og lød irritert.

«Jeg har tenkt det samme. Det kan være at han er ute på oppdrag. Det verste er at brannstifteren har fått et godt forsprang. Det blir nok håpløst å finne ham.»

«Ikke si det. Fie vet hvem han er. Bernt var en smart mann, og det tok sin tid å finne ham, men sønnen virker desperat. Jeg fikk i hvert fall inntrykk av det da Fie fortalte om ham.»

Amber så mot døren da Odd kom inn. «Nå har lensmannen kommet. Du får bli med meg, Amber,» sa han alvorlig.

Hun spratt opp og gikk bort til ham. «Jeg blir med.» Hun vendte om. «Jeg foreslår at dere blir her, men du må vekke Fie, Piia. Hun må forklare seg, selv om hun er redd og er i sjokk.»

«Selvfølgelig. Jeg skal vekke henne.»

Amber ble med Odd. Lensmann Ørnulf sto et stykke unna huset og talte med Arnt. Da han fikk øye på dem, snudde han seg og gikk dem i møte.

«Dette er det verste … Tenk at sønnen til Bernt kom hit og truet fru Fie. Hvorfor sa hun ingenting? Brannen kunne ha vært unngått om hun hadde fortalt meg om ham,» sa han med en rynke i pannen.

«Tror du virkelig det, Ørnulf? Slike menn som ham eier ikke skrupler. De gjør alt for å få igjennom viljen sin. Penger er makt, vet du,» sa Odd.

«Du har rett i det. Hvor er denne sønnen forresten nå? Det er det store spørsmålet.»

Amber ble som alltid irritert. Ørnulf var ikke dyktig nok. Hun sanset at Odd heller ikke likte ham, han syntes han gjorde en dårlig jobb i stillingen som lensmann. Odd var tross alt politimann, selv om han ikke praktiserte lenger.

«Det spørsmålet er ditt ansvar å svare på. Du må sette i gang og lete etter ham. Ja, det har gått litt tid, men om du står der lenger og funderer, forsvinner det bare flere spor.» Odd var irritert. Det kunne hun både se og høre.

Ørnulf slo blikket ned et øyeblikk før han så på Odd med klart blikk. «Jeg er enig, men jeg må først snakke med fru Fie. Hun vet hvordan han ser ut, og jeg må oppta en formell forklaring om jeg skal gå videre med saken,» sa han.

«Gå videre med saken? Det sier seg selv at du skal det. Selvfølgelig må du få et signalement fra Fie.» Odd la armen om Amber mens han så avventende på lensmannen.

Hun snudde seg da Fie kom gående.

«Så der er lensmannen. Hva vil du vite?» sa hun hastig. Hun unnlot å se på hovedhuset.

«Jeg trenger et signalement. Ligner sønnen på Bernt?»

«Ja …» Hun tidde et øyeblikk, før hun tok ordet igjen. «Jeg lurer på om han gjemmer seg et eller annet sted i skogen. Han er ung av alder, men kan virke eldre av utseende. Han er falsk, og …»

«Han presset deg for penger?» avbrøt lensmannen.

«Ja, det gjorde han. Jeg forsøkte alt for å bli kvitt ham, men han er like farlig som sin far. Han er ute etter hevn fordi faren hans døde.»

«Dette hjelper ikke stort, selv om jeg selvfølgelig skal gjøre alt jeg kan for å finne ham. Dere vet at det er store skogområder, og dere vet hvor vanskelig det var å finne Bernt.»

«Ja, vi vet det. Denne gangen må du forsøke å klare det en god del raskere,» skjøt Odd inn i samtalen.

Ørnulf ble rød i kinnene. Han likte ikke at Odd var så fremfusende, det forsto hun med en gang, selv om han hadde rett. Lensmannen måtte sette alle krefter og folk i gang, slik at Bernts sønn ble funnet.

«Jeg gjør så godt jeg kan,» sa han til slutt.

«Det er ikke nok. Du må handle raskere og bedre,» sa Odd bestemt. Det endte med at lensmann Ørnulf tok bena fatt og satte seg i vognen.

Odd ristet på hodet. «Han må ta dette på alvor. Jeg finner meg ikke i at han er så vag i sine uttalelser. Ja, det er store skogområder her, derfor må han finne mange menn som kan gå manngard. Jeg vil være en av dem.»

Amber så på ham. «Nei, Odd. Det synes jeg ikke. Du er ikke politi lenger. Du kan ikke risikere å støte på den galningen. Det kan ende fatalt.» Hun var redd for ham. Redd for at Bernts sønn bar våpen og skjøt ham. Odd hadde vært utsatt for fare lenge uten at hun var klar over det. Nå visste hun det, og tenkte med gru på hva han hadde utsatt seg for.

«Jeg forstår deg, kjære, men når lensmannen er så vag, må noen ta i et tak. Jeg er ikke redd, dette er noe jeg kan.»

«Ja, men nå skal du bli far igjen, Odd. Vi er så å si nygift. Jeg vil ikke at du skal dra ut i skogen med lensmannen og folkene hans.»

Fie nikket. «Jeg er enig med Amber. Du er bonden nå, og det er her du skal være. Lensmannen finner helt sikkert ut av det,» sa hun.

«Ja vel. Jeg skal tenke over det. Nå må vi legge oss, så får vi se på skadene i stuen i morgen. Det ser ut til at alt er i orden nå. Drengene får ta seg av resten,» sa han. Amber var glad til. Hun var så trøtt at hun så vidt klarte å stå på bena.

«Hvor skal vi sove?» Odd så spørrende på Fie.

«Dere får bruke det minste huset som ikke er i bruk. Det er ikke luftet der, men det går bra for en natt. I morgen skal jeg få Amalie og Iselin til å vaske og rydde der,» sa hun.

«Ja vel. Da sier jeg godt natt.»

Amber nikket, før han tok hånden hennes i sin. De gikk raskt i retning det lille, røde huset. Odd åpnet døren. Det første som møtte dem var innestengt lukt, og Amber fikk spindelvev i ansiktet.

«Her går det ikke an å sove,» sa Odd og gren på nesen.

«Vi har ikke noe annet valg. Viktoria og resten av familien har fullt hus. Vi får ta til takke med det som er, Odd.»

«Ja vel. Vi får bli her. Jeg håper i hvert fall at sengetøyet er rent.»

De så seg rundt i den lille stuen. Sengen var smal, men den så noenlunde ren ut. Nå spilte det ingen rolle hvordan eller hvor de sov.

Alle var i live. Det var det eneste som var viktig.

